Jedna od najpopularnijih igrica na svijetu

TKO JOŠ NIJE ČUO ZA FORTNITE?

Fortnite je besplatna igra Epic Gamesa koja je u posljednje vrijeme postala jedna od najpopularnijih igrica na svijetu. Izuzetno je zanimljiva i privlačna iako je puna nasilja. Igraju je i stari i mladi. Čak i oni koji ne igraju igricu, upoznati su s najpopularnijim plesovima njezinih likova na čiju su popularnost utjecale i mnoge slavne osobe, posebno sportaši koji upravo plesovima iz Fortnitea slave svoje golove ili pobjede. Osim njih igricu su popularnom učinili i naši novi uzori youtuberi i influenceri koje svakodnevno pratimo i čije savjete upijamo.

Prije izlaska verzije za Android igrica je imala više od 125 milijuna igrača, a taj broj sigurno svakodnevno raste. Fortnite je kao i svaka battle royale igra utemeljena na jedinstvenom konceptu – nadživjeti sve ostale igrače i ostati zadnji na serveru. Svaki igrač može naći oružje ili predmet kojim će se boriti do pobjede. Igrači u igri mogu zaraditi ili kupiti skinove (odjeću) koji im vizualno uljepšavaju likove u igri, ali nemaju drugu funkciju. Svaka sezona kao u pravom svijetu mode donosi nove skinove koje igrači pokušavaju nabaviti prije završetka sezone kad se nagrade izgube.

Budući da je najpopularnija među mlađom populacijom, zanimalo nas je koliko je naših učenika igralo ili još uvijek igra Fortnite. Došli smo do zabrinjavajućih podataka da već u svakom prvom razredu ima manji broj djece koja igraju ovu igricu, a prema osmome razredu taj se broj drastično povećava. A poznato je – što je dijete mlađe, to teže razlikuje stvarni svijet od svijeta video igara. Komentirajući igricu s vršnjacima, saznala sam da većina njih smatra kako je nasilje u igrici prenapuhano i kako uopće nije strašno kao što stručnjaci upozoravaju. Činjenica je da su naši učenici počeli sve češće spominjati sadržaj ove igrice i u školskim sastavima. No naši učenici, čini se, nisu toliko zaluđeni kao djeca u Americi gdje je Fortnite postao toliko popularan da im roditelji plaćaju instrukcije kako bi bili što uspješniji u igrici. Poznati su i brojni slučajevi ovisnosti o igrici koji su doveli do mnogih negativnih posljedica. Pojedina djeca radije su obavljala nuždu u krevetu igrajući ovu igricu nego da u njoj izgube život.

U svakome slučaju, igrajući bilo koju video igru, trebamo paziti da nas njezin virtualni svijet ne zavede u potpunosti, da ne postanemo ovisni i da u svakome trenutku razlikujemo stvarnost od onoga što se događa na ekranu (posebno u onim igricama koje su pune nasilja).

učenica 6. razreda

ZANIMLJIVOSTI I OPASNOSTI

Za Fortnite kažu da je trenutno najpopularnija igra na svijetu.

Na Youtubeu je ipak još uvijek najpopularniji Minecraft.

Postoje zabilježeni slučajevi ovisnosti o Fortniteu.

Poznati ljudi igraju Fortnite i zato je još popularniji.

Neka djeca kradu novac kako bi kupila virtualne stvari u igri

I djeca mlađa od 8 godina igraju Fortnite.

Postoji opasnost od positovjećivanja stvarnoga i virtualnoga svijeta.

Djeca koja igraju Fortnite, zanemaruju životne i školske obaveze.

Zbog ove su se igrice počeli raspadati brakovi.

U Americi djeca zadirkuju one koji nisu dobri u Fortniteu.

Roditelji američke djece plaćaju instrukcije kako bi im djeca bila što bolja u popularnoj igrici.